钦定古今图书集成/明伦汇编/闺媛典/第005卷 > 《杂诗五首》前人
## 钦定古今图书集成/明伦汇编/闺媛典/第005卷 > 《杂诗五首》前人

沉阴结愁忧，愁忧为谁兴。念与君相别，各在天一方。
良会未有期，中心摧且伤。不聊忧餐食，慊慊常饥空。
端坐而无为，髣髴君容光。
峨峨高山首，悠悠万里道。君去日已远，郁结令人老。
人生一世间，忽若暮春草。时不可再得，何为自愁恼。
每诵昔鸿恩，贱躯焉足保。

浮云何洋洋，愿因通我词。飘飘不可寄，徙倚徒相思。
人离皆复会，君独无返期。自君之出矣，明镜暗不治。
思君如流水，何有穷已时。

“惨惨时节尽，兰华凋复零。喟然长叹息，君期慰我情。
展转不能寐，长夜何绵绵。”蹑履起出户，仰观三星连。
自恨志不遂，泣涕如涌泉。

思君见巾栉，以益我劳勤。安得鸿鸾羽，觏此心中人。
诚心亮不遂，搔首立悁悁。何言一不见，复会无因缘。
故然比目鱼，今隔如参辰。